**Respublikinė veiksmo savaitė „SAVAITĖ BE PATYČIŲ, 2016M.“ Kauno lopšelyje – darželyje „Rasytė“**

 Š.m. kovo 14 – 18 d. Kauno l/d „Rasytė“ kartu su kitomis Respublikos ugdymo įstaigomis bei įvairiais socialiniais partneriais vykdė renginius, skirtus veiksmo savaitei „SAVAITĖ BE PATYČIŲ 2016 m.“ paminėti. Šiais metais akcijoje dalyvavo mūsų darželio vyriausieji – „Lapiukai“, „Peliukai“, „Voveriukai“ ir „Karlsono mažyliai“.

 Šių metų akcijos simboliu pasirinktas ko gero seniausias pedagogikos metodas – pasakos. Pasakos ruošia vaikus gyvenimui - supažindina su socialiniais vaidmenimis, formuoja vertybines nuostatas, moko bendravimo taisyklių ir t.t.

 Savaitės metu skaitėme pasakas „Stebuklinga jausmų šalis“, „Namelis ir spalvotas langelis“, „Violetinis šuniukas“, „Nepaprasta vikšriuko istorija“, žaidėme žaidimą „Draugystės maišelis“. Vaikai gamino simbolinius jausmų namelius, apgyvendino juos žmonėmis, gyvūnais, taip atkurdami įkvepiančias pasakų idėjas kūrybinėje veikloje.

 Žaidimo metu vaikai iš stebuklingo maišelio traukė įvairius daiktus (pvz.: saldainis, raištelis, akmuo, nosinaitė, plaukų gumytė ir kt.) ir svarstė, kaip kiekvienas iš jų yra susijęs su draugyste.

Vaikų mintys:

*„Saldainį galima duoti draugui“ (Rokas, „Karlsono mažyliai“)*

*„Raištelį galima užrišti draugui ant dovanėlės“ (Smiltė, „Karlsono mažyliai“)*

*„Jei draugas pamestų batų raištelį, tai jam galima atiduoti šitą“ (Simas, „Karlsono mažyliai“)*

*„Nosinaitę galima paskolinti draugui, kad susivyniotų dantuką“ (Greta, „Karlsono mažyliai“)*

*„Nosinę galima duoti draugui nosį nusivalyti“ (Ugnius, „Karlsono mažyliai“)*

*Informacija ir nuotraukos l/d „Rasytė“ psichologės Ingridos Markūnės*

*Vaikų mintys auklėtojos Audronės Domanaitienės*

*2016 m. kovas*